Vest je ažurirana

Prvi protestni skup #1od5milona završio se mirno. Kosovskom Mitrovicom prošetalo je oko sto ljudi, a da li je ovo i poslednja šetnja ili će ih biti još, večeras nije poznato. Jedan od organizatora, član Ivanovićeve SDP, Marko Jakšić pre odluke o novoj šetnji poručio je – „sačekajte da prespavamo ovo večeras“. Zahtevi učesnika protestne šetnje su, kako ističu, jednostavni – žele da znaju ko su nalogodavci, ko su počinioci ubistva Olivera Ivanovića, i da svako u Srbiji ima pravo da slobodno misli. Šetnja i odavanje pošte ubijenom Oliveru Ivanoviću trajali su oko pola sata, skup su obezbeđivali policajci Kosovske policije, a okupljene građane, kao i brojne medijske ekipe, pre polaska posmatrala je manja grupa mladića sa bradama. Došlo je i do manjeg incidenta pred sam početak šetnje. Šetali su i najstariji sin Olivera Ivanovića – Nikola koji je i nosio transparent #1od5miliona, kao i njegova majka, supruga Olivera Ivanovića – Marina Ivanović i njen brat.



„Zato što pod sramotom živi naše pokolenje. Zato sam izašao, da budem ja, ja. Kao što vidite, razvilo se crno vreme opadanja, nabujao šljam, i razvrat, i poroci, oseća se truli zadah propadanja. Umrli su svi heroji i proroci. I ponovo, pod sramotom živi naše pokolenje, ne čuju se ni protesti, ni jauci. Pod sramotom živi naše javno mnjenje i naraštaji, nažalost, koji sišu k’o pauci,” parafraziranjem stihova Vladimira Petkovića Disa, objasnio je naš sugrađanin, Dragoljub Bubi Dražević zbog čega je večeras bio #1od5miliona.

Neposredno pre početka prve protestne šetnje #1od5miliona u Kosovskoj Mitrovici došlo je do manjeg verbalnog incidenta koji je podigao tenzije. Osoba koja se predstavila kao Vitoslava Arifović optužila je okupljene građane tokom žustrog, višeminutnog obraćanja da razbijaju srpsko jedinstvo. Novinar našeg portala nalazio se u neposrednoj blizini Rifovićeve i čuo kada se sa još jednom ženom, pred svoje obraćanje, dogovarala o tome da li je vreme da počne da govori. Vitoslava Arifović je i tokom posete predsednika Vučića Kosovskoj Mitrovici, neposredno nakon atentata na Olivera Ivanovića, takođe prekinula izlaganje, požalivši mu se da se „napada naš sugrađanin koji nas brani“.

Pored ovog manjeg incidenta, upadljivo je bilo i prisustvo manje grupe mladića sa bradama koji su osmatrali građane pre početka šetnje, na koje su novinarima učesnici protesta skrenuli pažnju pre početka protestne šetnje.

Zahtevi: Pravda za Olivera i sloboda za sve; ukoliko se „išta loše bude desilo učesnicima skupa ili pretnje, Marko Đurić je odgovoran“

Pre početka šetnje, jedan od organizatora, Mitrovičanin, Marko Jakšić, zahvalio se okupljenima koji su, po njegovom mišljenju, „najhrabriji ljudi koje poznajem u Srbiji“.

„Mi koji smo rešili ovo da organizujemo, bili smo hrabri i bili smo pod pritiscima. Pritisci koji su bili na vama bili su mnogo veći, jači i prljaviji…nemam reči, imam tremu od vas,“ rekao je Jakšić, čijom inicijativom i još troje ljudi se Kosovska Mitrovica upisala na spisak još 27 gradova u Srbiji u kojima se organizuju nedeljni protesti protiv političkog nasilja.

Pored zvaničnih zahteva za otkrivanjem počinioca i nalogodavaca ubistva Olivera Ivanovića i slobode za izražavanje političkih stavova, Jakšić je zatražio i zaštitu za učesnike protesta.

„Ukoliko se nešto loše desi bilo kome ko je ove večeri ovde, biće odgovoran Marko Đurić,“ poručio je još jednom, ono što je rekao i ranije ove nedelje, a isto je ponovio i posle završetka skupa, dodavši da se to odnosi i na dane koji slede.

„Nema više zapaljenih automobila, nema više pretnji, nema više ucena, nema više razbijenih glava, nema više ubistva političkih zbog toga što se mi razlikujemo, svako ima pravo da argumentovano brani svoje stavove. Posle više godina terora, pritisaka, ucena, paljenja automobila, objekata, premlaćivanja i na kraju Oliverovog ubistva i da je toga dosta,“ zaključio je Jakšić.



Učesnici: Dosta je slučajeva kao ovaj zbog kog večeras palimo sveće

Među okupljenim građanima večeras je bilo i gostiju iz Kraljeva. Predrag Voštinić iz Lokalnog fronta iz Kraljeva, koji je za godišnjicu ubistva Olivera Ivanovića, sa svojim saborcima pešice otišao u Beograd na skup „Nas je ipak više“, poručio je da nema daljine koju ne bi prošao da podrži „ljude u hrabrosti“.

„Došao sam ovde, ne da budem previše glasan, koliko da čujem najhrabrije ljude ovde u Kosovskoj Mitrovici jer misliti i delovati različito od većine, ispostaviće se, bilo je, vrlo često, jedino ispravno. Neki su ovde, baš gde smo sada, zbog toga platili glavom. Nema te daljine koja bi bila tako velika da mi nabismo mogli ljude u hrabrosti da podržimo, a ovo su stvarno, najhrabriji ljudi večeras,“ Predrag Voštinić iz Lokalnog fronta iz Kraljeva.

Pred kamere je izašlo i još nekoliko naših sugrađana. Dušan Milunović, član Ivanovićeve SDP, kaže da je šetao, između ostalog, i zbog onih koji su želeli da izađu večeras, ali nisu zbog straha.

„Večeras smo šetali zato što želimo da živimo u slobodnijem društvu, zato što nam je dosta ovakvih slučajeva kao što, nažalost, večeras ovde palimo sveće. Imao bih jednu poruku za sve one koji su protiv ovakvih dešavanja da je njihov poraz u tome što ne znaju u čemu je naša pobeda. Ovo malo ljudi što je večeras ovde izašlo, pokazalo je da nema straha, a ovo mnogo ljudi koje nije izašlo, a htelo je, nije izašlo zato što su im oni uterali strah. Mi smo upravo zato šetali,“ rekao je Dušan Milunović, takođe član SDP.

Još jedna naša sugrađanka se osvrnula i na optužbe da je večerašnja šetnja „protiv Srbije“, naprotiv, kaže, „šetala sam za Srbiju“.

„Šetala sam za slobodu, demokratiju, pravdu, slobodu govora, kretanja, drugačijeg mišljenja, šetala sam za Srbiju, šetala sam za moje Srbe koji šetaju širom Srbije. Ovo nije protest uperen protiv Srbije, kako je rečeno, već je protest Srbije za svoje Srbe,“ rekla je za KoSSev naša sugrađanka, Radmila Subotić tokom protesta.

Među onima koji su šetali večeras nisu bili najbliži politički saradnik Olivera Ivanovića Ksenija Božović i odbornik u SO Zvečan Dragiša Milović, kojem je zapaljen automobil kao i Oliveru Ivanoviću i koji se družio sa pokojnim Ivanovićem u mesecima pred njegovo ubistvo. Na transparentu nalazi se i poruka 2Sloboda za Zorana Đokića“, raseljeno lice iz Peći koji je uhapšen sinoć na Jarinju, pod, kako je Kosovska policija u međuvremenu potvrdila, ratne zločine. U prošlosti je bilo više sličnih slučajeva da se raseljena lica hapse za iste optužbe i da se potom puštaju.

18:20 – #1od5miliona u Kosovskoj Mitrovici

Oko sto ljudi sa Severa, ali i juga Kosova uz više medijskih ekipa okupljeno je na trgu Kneza Laza u centru Kosovske Mitrovice. Za koji minut mitrovičkim ulicama krenuće po prvi put u šetnju „#1od5miliona“, istovremeno kada i više desetina hiljada po deveti put Beogradom. Među okupljenima su i najstariji sin Olivera Ivanovića – Nikola Ivanović, supruga Olivera Ivanovića – Marina Ivanović, srpska političarka i univerzitetski profesor Rada Trajković, bivši narodni poslanik Dragiša Đoković, predsednik Narodne pravde, Nenad Radosavljević, bivša narodna poslanica Smiljana Milisavljević i troje aktivista Lokalnog fronta iz Kraljeva. Protestna šetnja će se završiti paljenjem sveća na mestu gde je ubijen najviđeniji srpski lider sa Kosova i Methije od ’99, Oliver Ivanović, a čije ubice i nalogodavac nisu i posle duže od godinu dana još uvek privedeni pravdi. Šetnja se organizuje uprkos pritiska zvaničnika institucija, a obezbeđuje je oko desetak policajaca.

Video prenos protestne šetnje u Kosovskoj Mitrovici uživo pratite OVDE



„Ovde sam zato što sam nezadovoljan, ako mladi ne izađu da se bore za budućnost, ovde se ništa neće promeniti,“ poručuje neposredno pre šetnje Danilo Đurić iz Osojana.

Za ovu šetnju vlada veliko interesovanje javnosti, kako one koja podržava protest, tako i onih koji se opiru ideji da se ulicama Kosovske Mitrovice iza transparenta #1od5miliona prošeta grupa građana koja se, poput desetina hiljada svojih sunarodnika, u sada već 28 srpskih gradova, šeta već nedeljama protiv onog što vide kao loše u politici aktuelne srpske vlade i njenog predsednika Aleksandra Vučića. Građani traže da se zaustavi nasilje i kriminal, stranačka prisila, medijska cenzura i lažno izveštavanje, odliv mladih iz Srbije, ali i da se otkriju ubice i nalogodavci za ubistvo Olivera Ivanovića.

Solidarnost sa sunarodnicima u srpskim gradovima, ali i to što je prošlo godinu dana a nema privođenja pravdi ubica i nalogodavaca ubistva srpskog političara, neki su od glavnih razloga da jedan od organizatora večerašnjeg protesta, pravnik i dojučerašnji odbornik u SO Severna Mitrovica Marko Jakšić pozove javno ove nedelje sugrađane u protestnu šetnju.

„Glavni cilj skupa je to da želimo da pošaljemo poruku svima, ali u prvom redu predstavnicima Srbije – da imamo prava na slobodno mišljenje, govor i izbore, pravo da se razlikujemo od drugih, pa makar bili apsolutna manjina i pravo da zbog tih naših razlika više ne bude razbijenih glava, zapaljenih automobila, pritisaka, otpuštanja, pretnji ili onoga što se desilo Oliveru Ivanoviću,“ ranije ove nedelje za KoSSev je rekao Jakšić.

Prebrojavanje

Vlada Srbije i predsednik Aleksandar Vučić ne podržavaju ove proteste, te je ovo je redak, gotovo jedini protest na Severu Kosova, na kojem nema organizovanog dolaska zaposlenih u institucijama. Jedan takav organizovan je juče. Iako najavljen pod sloganom „Protiv aneksije severnog dela Kosovske Mitrovice“, deo javnosti ga je video kao kontramiting ovom večerašnjem. Jedan od organizatora jušerašnjeg mitinga, direktor KBC Kosovska Mitrvica, Milan Ivanović, za učesnike večerašnje šetnje javno je rekao da „hoće da sruše i da ruše Srbiju“, a više puta ističe da iza njih stoje, kako on to vidi, zapadni neprijatelji Srbije. Treba da se “posrame” oni koji idu na “neke opozicione mitinge”, na koje u dvomilionskom Beogradu, kaže dalje ovaj lekar, ide manje ljudi nego oni koji dolaze na miting u Mitrovici sa 15.000 stanovnika.

Unapred je prebrojao i učesnike večerašnje protesta: „Biće ih malo, biće ih trista puta manje nego što nas ima i to će valjda pokazati sve,“ rekao je.

Pritisci

Od srede uveče stižu svedočenja zaposlenih u institucijama na Severu o tome da im se navodno nalaže da su sa jedne strane – imali radnu obavezu dolaska na miting juče, a sa druge, da ne smeju da učestvuju u večerašnjoj šetnji. Deo svedočenja objavljuje se i preko društvenih mreža, a više njih je takođe svedočilo i za našu redakciju, dostavljajući nam i pokazujući nam uvid u prepisku na privatnim Vajber grupama zaposlenih.

Prethodno su za naš portal informaciju o radnoj obavezi demantovali rektor prištinskog univerziteta Rade Grbić i direktor KBC Milan Ivanović, obojica naglasivši da građani svojevoljno dolaze na proteste koje oni organizuju a imaju podršku države. Sami građani sa kojima smo protekli dana razgovarali nisu želeli da javno govore o onome što vide kao pritisak.

Takođe, juče, je, prema istim svedočenjima i to više građana, navodno izdato usmeno i posebno uputstvo da se ne dolazi na večerašnji skup, ali je u pojedinim firmama rečeno i to da se čak „ne izlazi ni na ulice“.

Dane pred večerašnju šetnju obeležio je i gotovo iznenadni dolazak direktora Kancelarije za Kosovo i Metohiju Marka Đurića koji je tri dana boravio na Severu Kosova i to posle višemesečne pauze.

„Ako u drugim delovima Srbije neko i protestuje i deli ljude po političkoj i po drugoj osnovi, ovde tome jednostavno nema mesta. Narod se tome ovde odlučno suprotstavlja, a politički profiteri i manipulanti, bilo da su iz Đilasovog Saveza za Srbiju, Jeremićevog, čijeg god već – neka zaobiđu Kosovsku Mitrovicu jer odavde nema nazad, ovo je srpska sredina, a ne sredina za podele,“ jedna je od njegovih izjava sa Severa Kosova za srpsku javnost.

Upravo je Marka Đurića, Marko Jakšić, odmah posle prvih izjava, ali i pretnji koje su mu Tviterom upućene, označio kao osobu koja će biti odgovorna ukoliko večeras dođe do provokacija tokom šetnje.

Pre šetnje došlo je do manjeg verbalnog incidenta:



Bezbednost

Večerašnja protestna šetnja #1od5miliona je još početkom nedelje prijavljena Kosovskoj policiji a organizator je u dopisu upozorio na opasnost od mogućih provokacija, te zatražio procenu bezbednosti i shodno tome zaštitu.

Šetnja je prvobitnim planom trebalo da prođe maršrutom dela glavne ulice Kralja Petra, Knjaza Miloša, Lole Ribara i Sutjeske, ali KoSSev nezvanično saznaje da bi to moglo biti i kraćim delom mitrovičkih ulica, a što će zavisiti upravo od opasnosti od mogućih provokacija.

Izvini što uznemiravamo jedinstvo tvoje i Ramušove Vlade Kosova @markodjuric. Šetaćemo. Kosovo i Metohija je naše, a ne vaše#1od5miliona#PočeloJe https://t.co/IQQwUTYtJb — #1od5miliona (@STOPkrvavim) 30 January 2019

Podrška

Osim onog što organizatori i učesnici vide kao pritisak, proteklih dana stizala je i podrška od samih organizatora i učesnika protestnih šetnji širom Srbije, a poslata je i sa sinoćnjeg protestnog skupa iz Novog Sada.

Glumac Milorad Kapor zatražio je aplauz podrške građanima Kosovske Mitrovice koji će, kako je rekao na skupu, „uprkos pretnjama i zastrašivanju, organizovati protest u svom gradu“.

„Ovaj aplauz im, verujte, znači neverovatno puno, jer znamo svi šta se dogodi u Kosovskoj Mitrovici sa onima koji se drznu da misle svojom glavom,“ poručio je Kapor, na šta su okupljeni aplaudirali.

Posebnu podršku večeras će dati i aktivisti Lokalnog fronta iz Kraljeva, koji su za protestnu šetnju u Beogradu na godinu dana ubistva Olivera Ivanovića, koja se organizovala pod Ivanovićevim sloganom „Nas je ipak više“ – pešice iz Kraljeva došli u Beograd. Trojica članova Lokalnog fronta iz Kraljeva večeras su krenuli put Severne Mitrovice.

„Što se nas tiče postoji samo jedna šetnja večeras. Nijedna nema takvu težinu i takve ljude u koloni, pa makar ih bilo i pet,“ za KoSSev je poručio Predrag Voštinić.

Comments

comments

Preuzimanje i objavljivanje tekstova sa portala KoSSev nije dozvoljeno bez navođenja izvora. Hvala na poštovanju etike novinarske profesije.